171/1980 Sb.
Zásady pokusného overovania organizácie a foriem výchovno-vzdelávacej práce v niektorých predškolských zariadeniach a v školských výchovných zariadeniach v Slovenskej socialistickej republike1)

171
ZÁSADY
pokusného overovania organizácie a foriem výchovno-vzdelávacej práce v niektorých predškolských zariadeniach a v školských výchovných zariadeniach v Slovenskej socialistickej republike1)
Vláda Slovenskej socialistickej republiky ustanovuje podľa § 45 ods. 5 zákona Slovenskej národnej rady č. 78/1978 Zb. o školských zariadeniach:

Čl. 1
Overovanie výchovno-vzdelávacej práce
(1) Overovanie výchovno-vzdelávacej práce (ďalej len „pokusné overovanie“) sa uskutočňuje v jasliach a materských školách, v spoločných zariadeniach jasle a materská škola a v školských výchovných zariadeniach uvedených v článku 2 a v lehotách tam uvedených.
(2) Overujú sa:
a) v školských výchovných zariadeniach uvedených v článku 2 Vzorové programy komunistickej výchovy žiakov, ak sa budú zavádzať v uvedených školských zariadeniach;
b) v ľudových školách umenia koncepcia a štruktúra učebných plánov, učebných osnov a na ich základe vypracované didaktické prostriedky a metodické materiály;
c) v jasliach, materských školách a v spoločných zariadeniach jasle a materská škola realizácia nového poňatia predškolskej výchovy podľa Programu výchovnej práce v jasliach a v materských školách, formy spolupráce s rodičmi a nové formy poradenskej činnosti materských škôl pre širšiu rodičovskú verejnosť;
d) v školských zariadeniach na výkon ústavnej výchovy a ochrannej výchovy výchovné plány a špecifické formy a metódy prevýchovného procesu;
e) v domoch pionierov a mládeže ciele a úlohy komunistickej výchovy, záujmovej činnosti detí a mládeže a výchovného systému Pionierskej organizácie Socialistického zväzu mládeže.
(3) Pokusné overovanie podľa článku 1 sa uskutočňuje na reprezentatívnej vzorke jasieľ, materských škôl, spoločných zariadení jasle a materská škola a školských výchovných zariadení uvedených v článku 2, ktoré pre jednotlivé druhy predškolských zariadení a školských výchovných zariadení určí Ministerstvo školstva Slovenskej socialistickej republiky (ďalej len „ministerstvo školstva“).
Čl. 2
Pokusné overovanie v predškolských zariadeniach a školských výchovných zariadeniach a lehoty pokusného overovania
Pokusné overovanie sa uskutočňuje
a) v jasliach, materských školách a v spoločných zariadeniach jasle a materská škola a ukončí sa v školskom roku 1983/84,
b) v domoch pionierov a mládeže a ukončí sa v školskom roku 1990/91,
c) v domovoch mládeže a ukončí sa v školskom roku 1982/83,
d) v ľudových školách umenia a ukončí sa v školskom roku 1980/81,
e) v školských zariadeniach na výkon ústavnej výchovy a ochrannej výchovy od školského roku 1980/81 a ukončí sa v školskom roku 1984/85.
Čl. 3
Vykonávanie a schvaľovanie pokusného overovania
(1) Pokusné overovanie podľa článku 1 vykonávajú výskumné ústavy riadené ministerstvom školstva, ústavy Slovenskej akadémie vied, prípadne výskumné ústavy v pôsobnosti iných ústredných orgánov, a vysoké školy, ktoré pripravujú učiteľov a vychovávateľov.
(2) Pokusné overovanie podlieha predchádzajúcemu schváleniu ministerstvom školstva; schválené plány pokusného overovania v predškolských zariadeniach a školských výchovných zariadeniach sa stávajú súčasťou plánu ústavov a vysokých škôl uvedených v odseku 1.
Čl. 4
Riadenie, kádrové a materiálne zabezpečenie pokusného overovania
(1) Pokusné overovanie riadi ministerstvo školstva. Ministerstvo školstva môže poveriť svoje rezortné výskumné ústavy operatívnym vedením pokusného overovania na jednotlivých zariadeniach uvedených v článku 1 ods. 1.
(2) Metodické materiály a didaktické prostriedky zabezpečuje ministerstvo školstva, prípadne ním poverené rezortné výskumné ústavy a príslušné národné výbory.
(3) Národné výbory po dohode s ministerstvom školstva utvárajú priestorové a materiálne podmienky na pokusné overovanie v predškolských zariadeniach a v školských výchovných zariadeniach.
(4) Finančné prostriedky na pokusné overovanie sa zabezpečujú v plánoch a v rozpočtoch ministerstva školstva, prípadne ním poverených rezortných výskumných ústavov a národných výborov.
(5) Kádrové podmienky v predškolských zariadeniach a v školských výchovných zariadeniach určených na pokusné overovanie zabezpečujú národné výbory.
(6) Organizácie uvedené v článku 3 ods. 1 uzavrú dohody o pracovnej činnosti2) s učiteľmi a vychovávateľmi, ktorí sa budú podieľať na pokusnom overovaní.
Čl. 5
Zhodnotenie a ďalší program pokusného overovania
(1) Ministerstvo školstva zhodnotí pokusné overovanie za každý školský rok a po jeho celkovom ukončení.
(2) Po uplynutí lehôt uvedených v článku 2 môže ministerstvo školstva určiť ďalší program pokusného overovania v rozsahu ustanovenom v článku 1 ods. 2, ako aj určiť predškolské zariadenia a školské výchovné zariadenia, na ktorých sa bude pokusné overovanie uskutočňovať.

Prof. JUDr. Colotka v. r.

1) Zásady boli schválené uznesením vlády Slovenskej socialistickej republiky z 9. júla 1980 č. 199.
2) § 237 ods. 1 Zákonníka práce.